Source: https://spis.korzar.sme.sk/c/6404283/za-12-rokov-sa-spisske-vlachy-nedostali-k-majetku.html
Timestamp: 2017-05-26 01:40:22+00:00

Document:
Za 12 rokov sa Spišské Vlachy nedostali k majetku - spis.korzar.sme.sk
Za 12 rokov sa Spišské Vlachy nedostali k majetku
Mesto Spišské Vlachy v roku 2000 získalo v konkurze nehnuteľnosti bývalej traktorovej stanice. 5. jún 2012 o 0:00 Mária Šimoňáková
Bývalá traktorová stanica. Nehnuteľnosti kedysi získalo mesto, správca rozhodnutie súdu nenaplnil.(Zdroj: Mária Šimoňáková)Písmo:A-|A+20 Desatinu z celkovej ceny, vtedajších 85-tisíc korún, previedlo na účet správcu konkurznej podstaty, ktorý mal do 30 dní s mestom podpísať zmluvu. Odvtedy ubehlo 12 rokov a mesto sa k nehnuteľnostiam nedostalo. Dnes Vlašania kupujú rovnaké nehnuteľnosti znova. Na zaplatenie celkovej ceny vyše 28-tisíc eur si mesto zoberie úver.SPIŠSKÉ VLACHY. V roku 1998 firma Semenár, a. s. v konkurze, dlhovala mestu na daniach 11 714 €. Vtedajšie vedenie mesta sa rozhodlo v rámci konkurzu kúpiť nehnuteľnosti v areáli traktorovej stanice s tým, že v prípade úspechu si od kúpnej ceny odpočíta svoju pohľadávku. Vtedajší správca konkurznej podstaty stanovil cenu nehnuteľností na 28 214 €. Mesto uspelo. Na účet správcu previedlo požadovanú zábezpeku 10 % z ceny, teda takmer 2 822 € (85-tisíc korún). Správca však s mestom zmluvu nepodpísal a tak nehnuteľnosti malo mesto len na papieri. Na čele mesta vtedy stál primátor Michal Kiššák (Smer), dnes viceprimátor. Sťažovali sa na súd i správcu „Správca konkurznej podstaty nás vždy niečím odbíjal. Medzitým sa vymenilo vedenie mesta. Aj môj nástupca Ladislav Šterbinský chodieval za ním, bez výsledku. Neskôr sme sa dozvedeli, že bol vymenený a nový sa vraj nevedel dostať k papierom. Neskôr sme sa dozvedeli, že na tieto nehnuteľnosti má prebehnúť ďalšie kolo dražby. Podali sme sťažnosť na Krajský súd v Košiciach a dožadovali sme sa uplatnenia svojho práva. Sťažovali sme sa na postup súdu aj správcu,“ vysvetlil M. Kiššák. Súčasný primátor Ľubomír Fifik (nez.) je presvedčený, že mesto doplatilo na nečinnosť súdu a na nedodržanie zákona zo strany správcu konkurznej podstaty. Súd rozhodnutie potvrdil V polovici mája tohto roku krajský súd potvrdil rozhodnutie z roku 2000. Mesto však musí do 30 dní zaplatiť kúpnu cenu 28 214 €, inak o nehnuteľnosti príde. O tom, či ku kúpe pristúpi a odkiaľ na to vezme, rokovali poslanci v uplynulých dňoch. Mesto plánuje vziať si na kúpu úver. Už dnes však spláca tri úvery a celková zaťaženosť dosahuje 50%. Aj v roku 2000 bolo mesto zaúverované, v tom čase však splácalo v porovnaní s dneškom len 133–tisíc €. Súčasné vedenie mesta však kúpu podporilo. „V areáli bývalej traktorky je dnes športový areál na pozemkoch mesta. Priestory by tu mohlo nájsť aj centrum voľného času. Vznikli by tu šatne, umyvárky či bazén pre športovcov. Pôsobí tu tenisovo-hokejový klub, dokončuje sa multifunkčné ihrisko s ľadovou plochou. Chceme areál využívať,“ zdôraznil primátor. Na kúpu si vezmú úver Mesto ešte nemá schválený rozpočet. Funguje v provizóriu. Už dlhší čas mesto prezentuje, že nemá peňazí nazvyš, nepočíta ani s dotáciami na šport. Vedenia sme sa preto spýtali, či zaúverovanie je správnym rozhodnutím a či neriskuje marazmus nútenej správy. „Áno, máme dlh, ale je splatiteľný. Ak sa zadlžíme pre rozumnú vec, som za. Konzultoval som to aj s bankou, kde máme úvery a tá nám potvrdila možné čerpanie ďalšieho,“ zdôraznil M. Kiššák. „Prvoradé je, aby sa mesto nedostalo do nútenej správy. Myslím si, že tých 28-tisíc extrémne nezvýši zadlženosť mesta,“ uviedol primátor. Poslanci kúpu a úver napokon odklepli. O rozpočte budú rokovať 5. júna, kde už bude aj suma na odkúpenie nehnuteľností. Čo na to súd Hovorkyňa na otázky neodpovedala O stanovisko sme požiadali aj Krajský súd v Košiciach. Zaujímalo nás, prečo súd ako nadriadený orgán správcu konkurznej podstaty neskontroloval, či sa naplnili výsledky konkurzu z roku 2000, prečo v tejto veci nekonal a či správcovi za nečinnosť bola uložená nejaká sankcia. Hovorkyňa Marcela Gálová nás však namiesto odpovedí na naše otázky len odkázala na webovú stránku, kde súdy publikujú svoje rozhodnutia s tým, že iné informácie nemôžu zverejniť. šim Stanovisko Vyjadrenie ministerstva O vyjadrenie sme požiadali rezort spravodlivosti. Podľa hovorkyne Jany Zlatohlávkovej vo veci rozhodol príslušný konkurzný súd a nie je v kompetencii ministerstva spravodlivosti posudzovať či komentovať jeho rozhodnutia. Čo sa týka postupu správcu, podľa zákona o konkurze a vyrovnaní správca je povinný pri výkone funkcie postupovať s odbornou starostlivosťou a zodpovedá za škodu vzniknutú porušením povinností, ktoré mu ukladá zákon alebo mu ich uloží súd. „Ak správca neplní riadne svoje povinnosti, môže mu súd uložiť poriadkovú pokutu, upresnila hovorkyňa. Ako zdôraznila, ministerstvu nie je známe, z akých dôvodov súd rozhodol o zmene správcu konkurznej podstaty v tomto konkrétnom prípade. „V zmysle zákona však súd aj bez návrhu zbaví správcu funkcie, ak správca neplní riadne svoje povinnosti alebo aj z iných dôležitých dôvodov. Účinky doteraz vykonaných právnych úkonov doterajšieho správcu zostávajú zachované. Zbavením funkcie nezaniká správcova zodpovednosť za čas výkonu funkcie. Dohľad nad činnosťou správcu vykonáva primárne súd,“ doplnila. Či pôvodnému správcovi konkurznej podstaty bola za jeho nečinnosť uložená na súde sankcia, sme sa nedozvedeli. Podľa zákona ministerstvo uloží osobe vykonávajúcej činnosť správcu konkurznej podstaty pokutu do 3 310 eur, ak poruší povinnosť ustanovenú zákonom o konkurze a vyrovnaní. šim Názory Odznelo na rokovaní Pavol Kičin (nez.): „Teraz chceme kupovať, keď sme zadlžení a nemáme ešte rozpočet? Vybudovať tam bazén! To je sen... Koľko iných budov nám v meste chátra? Za tú cenu vieme mať postavenú novú hrubú stavbu. Navyše, tie budovy potrebujú rekonštrukciu. “ Vladimír Baloga (nez.): „Je to ideálne miesto pre športový stánok aj pre CVČ.“ Rastislav Kicko (KDH): „Som za, ale mali by sme hľadať aj iné zdroje, nielen úver. Napr. peniaze z nájmu týchto priestorov.“ Jozef Repaský (KDH): „Myšlienka je to pekná, ale vziať na to úver sa mi nezdá rozumné.“ Ľubomír Baloga (KDH): „ Argumentujete časovou tiesňou. Mám pocit, že sa to stalo už pracovnou metódou na tomto úrade. Každopádne je to ale dobrá myšlienka.“ Zástupcovia tenisového a hokejového klubu, ktorí na výstavbe nového ihriska už vykonali kus práce: „ Sme radi, že túto myšlienku poslanci nakoniec podporili.“ Mária Suchá z centra voľného času: „Od septembra začíname fungovať. Radi by sme mali nejaký priestor pre našu činnosť. Schvaľujem túto myšlienku i rozhodnutie poslancov.“ šim Najdôležitejšie správy z východu Slovenska čítajte na Korzar.sme.sk. Všetky správy z celého spišského regiónu nájdete na Korzári Spiš Nechajte si posielať ranný prehľad správ z Korzára e-mailom

References: súd 
 súd 
 Súd 
 súd 
 súd 
 súd 
 súd 
 súd 
 súd 
 súd 
 súd